text: Lønbrøler koster 900.000 kroner
  23 september 2010 kl. 11.13
  Vejle Kommune udbetalte sidste år 1,8 millioner kr. for meget i løn til dens 1500 omsorgshjælpere og pædagoger i aften- og nattetillæg.
  Lønbrøleren kommer nu til at koste skatteyderne i Vejle 900.000 kroner.
  Vejle Kommune indgik tirsdag et forlig med 3F og Pædagogernes Landsforbund om, at de 1500 medarbejdere får lov til at beholde halvdelen af de 1,8 millioner kroner, som de fik udbetalt fra april til juli i 2009. I gennemsnit udbetalte kommunen 1200 kr. for meget per medarbejdere. Det skriver Vejle Amts Folkeblad.
  Medarbejderne skulle have udbetalt 22,80 kroner per time i aften og nattillæg, men fik i forbindelse med fejlen i stedet udbetalt 36,88 kr. per time.
  Da lønbrøleren blev opdaget trak kommunen den for megen udbetalte løn i medarbejdernes lønudbetaling i august 2009 - nogle blev trukket mellem 4.000 og 5.000 kr..
  Det fik medarbejdernes fagforbund til at køre en sag mod kommunen, som fagforbundene fik delvis medhold i.
  Vejle Kommune skal nu ud at finde de 900.000 kr. i budgettet.
  